6.12.2022
FI
Euroopan unionin virallinen lehti
C 465/107 Tiistai 3. toukokuuta 2022
den ja kilpailukyvyn aloilla; huomauttaa, että samalla tekoälyteknologioihin sisältyy riski vähentää ihmisen toimijuutta ja korvata ihmisen itsemääräämisoikeus; korostaa, että sekä näiden etujen että riskien olisi ohjattava tekoälyä koskevaa sääntelyä ja julkista viestintää ja toimittava sen pohjana;
296. korostaa, että EU:lla on mahdollisuus ohjata tekoälyä koskevaa kansainvälistä keskustelua ja kehittää maailmanlaajuisesti johtavia yhteisiä sääntöjä ja standardeja, joilla edistetään ihmiskeskeistä, luotettavaa ja kestävää lähestymistapaa tekoälyyn täysin perusoikeuksien mukaisesti; korostaa kuitenkin, että tilaisuus vahvistaa tätä omintakeista eurooppalaista lähestymistapaa tekoälyyn kansainvälisellä tasolla vaatii nopeaa toimintaa, minkä vuoksi EU:n on sovittava pian yhteisestä tekoälystrategiasta ja sääntelykehyksestä; painottaa, että kansainvälisten teknologianormien ja -standardien laatiminen edellyttää tiiviimpää koordinointia ja yhteistyötä samanmielisten demokraattisten kumppaneiden kanssa;
297. korostaa, että EU on tällä hetkellä vielä kaukana tavoitteestaan tulla maailmanlaajuisesti kilpailukykyiseksi tekoälyalalla; korostaa tässä yhteydessä, että on tärkeää tarjota yhdenmukaiset säännöt ja standardit, oikeusvarmuus ja tasapuoliset toimintaedellytykset tekoälyn käyttöönoton ja innovoinnin edistämiseksi, myös poistamalla tarpeettomia hallinnollisia esteitä startup-yrityksiltä, pk-yrityksiltä ja kansalaisyhteiskunnalta; toteaa, että tämän mittakaavan radikaali muutos vaikuttaa yhteiskunnan eri osiin eri tavoin, ja korostaa, että digitaalisessa siirtymässä on kunnioitettava täysimääräisesti perusoikeuksia; kehottaa komissiota, jäsenvaltioita ja parlamenttia, myös sen asiasta vastaavia valiokuntia, toteuttamaan jatkotoimia tekoälyä koskevassa EU:n etenemissuunnitelmassa annettujen suositusten johdosta;
298. kehottaa luomaan tekoälyä koskevan sääntely-ympäristön, joka tarjoaa tehokkaan hallinnoinnin ja perusoikeuksien suojelun ja helpottaa kaikenkokoisten toimijoiden kilpailukykyistä pääsyä digitaalisille markkinoille, jotta voidaan edistää innovointia ja talouskasvua kaikkien hyödyksi; korostaa, että yhteisiin standardeihin perustuva kilpailukykyinen, helposti saatavilla oleva ja oikeudenmukainen datatalous on tekoälyn asianmukaisen kehittämisen ja kouluttamisen edellytys; huomauttaa tässä yhteydessä, että on olemassa riski markkinoiden keskittymisen laajenemisesta datataloudesta tekoälysovellusten talouteen;
299. toteaa, että EU:n digitaalisten tavoitteiden saavuttamisessa edistyminen tekoälyn kaltaisilla aloilla edellyttää paljon vahvempaa digitaalisten sisämarkkinoiden integroimista ja yhdenmukaistamista, jotta voidaan edistää rajat ylittävää tietojen vaihtoa ja taata, että samoja sääntöjä ja standardeja sovelletaan kaikkialla EU:ssa; korostaa tässä yhteydessä, että EU:n toimielinten on torjuttava markkina-aseman väärinkäyttöä toimintaedellytysten tasapainottamiseksi;
300. toteaa, että on toteutettava tarvittavat toimet sen varmistamiseksi, että digitaalinen siirtymä edistää vihreää siirtymää eikä haittaa sitä; toteaa, että tekoälyjärjestelmät edellyttävät vankkaa infrastruktuuria ja yhteyksiä; korostaa, että vihreän kehityksen ohjelman mukaista digitaalista infrastruktuuria tarvitaan kaikilla aloilla ja arvoketjuissa ja siinä olisi noudatettava kiertotalouden periaatteita; korostaa, että tekoäly ei kuitenkaan toimi ilman laajakaistan, kuituteknologian, verkon reunasolmujen ja 5G-teknologian asianmukaista käyttöönottoa; korostaa, että on tärkeää hillitä energiankulutuksen ja resurssien käytön lisääntymistä ilmastoneutraalin digitaalisen infrastruktuurin saavuttamiseksi vuoteen 2030 mennessä;
301. korostaa, että tekoälyn tuomalla nopealla teknologisella kehityksellä on vaikutuksia myös kaikkien niiden elinkeinoihin, joilla ei ole taitoja sopeutua riittävän nopeasti näihin uusiin teknologioihin; huomauttaa, että uudelleenkoulutus ja täydennyskoulutus voivat auttaa vastaamaan moniin syntyviin sosiaalis-taloudellisiin huolenaiheisiin, mutta korostaa, että näihin vaikutuksiin olisi puututtava myös hyvinvointijärjestelmissä, kaupunkien ja maaseudun infrastruktuurissa ja demokraattisissa prosesseissa; toteaa, että tekoälyn innovaatioiden käyttöönoton edistämiseksi ja tekoälyyn perustuvien sovellusten hyväksymisen lisäämiseksi ja sen välttämiseksi, että ketään ei jätetä jälkeen, on välttämätöntä tarjota kansalaisille keinot hankkia digitaalisia taitoja; korostaa, että digitaalisen lukutaidon ja selviytymiskyvyn parantamiseksi tieto- ja viestintätekniikkaan ja STEM-aineisiin pohjautuvan koulutuksen on alettava varhaisessa vaiheessa ja pysyttävä saatavilla kaikissa elämänvaiheissa; katsoo, että aloitteet tekoälyn huippuekosysteemien perustamiseksi, tekoälyn osaajien houkuttelemiseksi EU:hun ja aivovuodon torjumiseksi ovat erittäin tärkeitä;
302. korostaa, että on tärkeää puuttua perusoikeuksiin kohdistuviin tekoälyyn perustuviin haasteisiin, jotta tekoälystä voi tulla tehokkaasti kansoja ja yhteiskuntaa palveleva väline, jolla tavoitellaan yhteistä hyvää ja yleistä etua; toteaa, että kansalaisten perusoikeuksia on suojeltava kaikilla elämän osa-alueilla, mukaan lukien tekoälyn käyttö julkisessa ympäristössä ja työpaikalla, jotta voidaan lisätä heidän luottamustaan tekoälyyn; korostaa erityisesti, että digitaalisessa siirtymässä on tarpeen ottaa huomioon naisten ja vähemmistöyhteisöjen oikeudet, tavoitteet ja edut; toteaa, että julkisten palvelujen ja niiden hallintorakenteiden on näytettävä esimerkkiä; korostaa, että EU:n on nopeutettava tekoälyyn